
	«Απελευθέρωση ή άλωση της Τριπολιτσάς;

Τα πραγματικά γεγονότα»
Διάλεξη του Ιωάννη Παπαφλωράτου
στο Σπίτι της Κύπρου 
	[image: image1.jpg]«Πόλεμος της Τριπολιτζάς και των περί αυτής χωρίων»,  Πίνακας του Παναγιώτη Ζωγράφου με την καθοδήγηση του Μακρυγιάννη


Την Τρίτη 22 Σεπτεμβρίου 2021 το Σπίτι της Κύπρου και η Εταιρεία Μελέτης και Έρευνας Νεότερης και Σύγχρονης Ιστορίας - Ιωάννης Καποδίστριας (Ε.ΜΕ.Ν.Σ.Ι.), διοργάνωσαν τη διάλεξη με θέμα: «Απελευθέρωση ή άλωση της Τριπολιτσάς; Τα πραγματικά γεγονότα» που πραγματοποιήθηκε στο πλαίσιο διαλέξεων της Εταιρείας Μελέτης Νεότερης και Σύγχρονης Ιστορίας-Ιωάννης Καποδίστριας, (Ε.Μ.Ε.Ν.Σ.Ι.) με ομιλητή τον Ιωάννη Παπαφλωράτο, Νομικό, διεθνολόγο, διδάκτορα Νεότερης Ιστορίας. Την εκδήλωση συντόνισε ο κ. Ανδρέας Κούκος, Νομικός, Ιστορικός, Πρόεδρος Δ.Σ. Ε.ΜΕ.Ν.Σ.Ι.

Φέτος, συμπληρώνονται 200 χρόνια από την Εθνική Παλιγγενεσία, ένα γεγονός ορόσημο όχι μόνο για την ελληνική αλλά και για την παγκόσμια ιστορία. Αναμφίβολα ένα από τα σημαντικότερα, αν όχι το σπουδαιότερο από στρατιωτικής απόψεως, γεγονός του πρώτου έτους του Αγώνα ήταν η απελευθέρωση του διοικητικού και οικονομικού κέντρου της Πελοποννήσου, της Τριπολιτσάς.

Στην ομιλία του ο κ. Παπαφλωράτος ανέλυσε τους παράγοντες που καθόρισαν την πορεία και την έκβαση των γεγονότων και έδωσε απαντήσεις, βασισμένες στις πηγές, σε όλα τα ερωτήματα που τίθενται από ορισμένους σύγχρονους ιστορικούς αλλά εσχάτως και από τουρκικής πλευράς σχετικά με το τι πραγματικά συνέβη κατά την περίοδο της απελευθέρωσης της Τριπολιτσάς.
Μετά την ολοκλήρωση της διάλεξης ακολούθησαν ερωτήσεις και συζήτηση με τη συμμετοχή του ακροατηρίου.

------------------------------------------------------
Ο Ιωάννης Παπαφλωράτος γεννήθηκε το 1973. Εισήχθη μεταξύ των πρώτων στη Νομική Σχολή Κομοτηνής, το 1992. Κατά τη διάρκεια των σπουδών του, εργάστηκε ως ερευνητής στο Ελληνικό Ίδρυμα Αμυντικής και Εξωτερικής Πολιτικής (ΕΛ.Ι.ΑΜ.Ε.Π.) και η εργασία του υπό τον τίτλο «Οι αποφάσεις των διεθνών οργανισμών επί της Γιουγκοσλαβικής κρίσεως (ΟΗΕ, ΝΑΤΟ, Ευρωπαϊκή Ένωση, Δυτικοευρωπαϊκή Ένωση), 1991-1996» εκδόθηκε υπό την μορφή Background Paper σε 4 τόμους για τις διπλωματικές μας υπηρεσίες. Το 1997, έλαβε το πτυχίο του και την ιδία χρονιά μετέβη στην Ολλανδία για μεταπτυχιακές σπουδές. Το 1998, απέκτησε μεταπτυχιακό τίτλο εξειδίκευσης στις Διεθνείς και Ευρωπαϊκές Σχέσεις από το Amsterdam School of International Relations. Το 1999, άρχισε την εκπόνηση της διεπιστημονικής διδακτορικής διατριβής του υπό την επίβλεψη του αείμνηστου καθηγητή και ακαδημαϊκού Κωνσταντίνου Σβολοπούλου. Το 2004, αναγορεύθηκε διδάκτωρ του Πανεπιστημίου Αθηνών με «άριστα». Κατόπιν, εργάστηκε ως ερευνητής στην Ακαδημία Αθηνών επί διετία. Τον Σεπτέμβριο του 2009, υπήρξε διαλέκτης στο Πολυεθνικό Κέντρο Εκπαιδεύσεως Επιχειρήσεων Υποστηρίξεως Ειρήνης του ΝΑΤΟ. Σήμερα, διδάσκει στην Σχολή Εθνικής Αμύνης (Σ.ΕΘ.Α.), την Σχολή Εθνικής Ασφαλείας (Σ.Ε.Α.), την Αεροπορική Σχολή Πολέμου, την Σχολή Διοικήσεως Επιτελών Πολεμικής Αεροπορίας και το Λαϊκό Πανεπιστήμιο, ενώ έχει διδάξει στην Σχολή Ικάρων, την Σχολή Μετεκπαιδεύσεως και Επιμορφώσεως της Ελληνικής Αστυνομίας (ΕΛ.ΑΣ.) και την Σχολή Νομικών Συμβούλων. Τον Δεκέμβριο του 2010, βραβεύθηκε από την Ακαδημία Αθηνών για το σύγγραμμά του υπό τον τίτλο «Η ελληνοϊταλική κρίση του 1923 - Το επεισόδιο Tellini/Κερκύρας». Είναι μέλος της «Εταιρείας Μελέτης Ελληνικής Ιστορίας», της «Εταιρείας Μελέτης Νεότερης και Σύγχρονης Ιστορίας - Ιωάννης Καποδίστριας» και της «Ακαδημίας Στρατηγικών Αναλύσεων». Έχει συμμετάσχει ως ομιλητής σε 23 διεθνή και ελληνικά επιστημονικά συνέδρια και ημερίδες, καθώς και ως συγγραφέας σε 7 συλλογικά έργα. Έχουν ήδη εκδοθεί 15 βιβλία του (ένα εκ των οποίων είναι το δίτομο έργο υπό τον τίτλο «Η ιστορία του Ελληνικού Στρατού», το οποίο έχει προλογίσει ο επίτιμος Αρχηγός ΓΕΕΘΑ Στρατηγός Μιχ. Κωσταράκος), ενώ έχουν δημοσιευθεί περισσότερα από 260 άρθρα του σε εφημερίδες και περιοδικά. 

